Månedsbrev

For Maurstua november 2022

Tiden som har gått

I månedene vi har lagt bak oss har vi hatt fokus på at barna skal bli trygge på seg selv og sine nye omgivelser, og på de mange nye ansiktene som de skal dele avdeling med fremover.

I oktober delte vi barna inn i grupper. Vi gikk på mange turer, og vi var ute i barnehagens uteområde. Barna har fått malt flotte høstbilder og de har hatt bordaktiviteter der de både har lekt med bl.a puslespill og playdoh.

Mål og innhold

Vi er nå kommet inn i høstens siste måned, november. Vi kommer fremdeles til å ha fokus på å trygge barna, men vi ser at de både har blitt tryggere på oss og sine nye omgivelser. Dette er en stor tillitserklæring og vi er klare for å sette i gang samlinger. Vi kommer til å ha samlinger kl 09.15 hver morgen, og vi hadde satt pris på at barna har blitt levert enten før den tid eller etter. Dette ønsker vi fordi barna kan lett miste fokus og det kan skape litt uro. Samlingen varer ca 15 minutter.

Hver torsdag fremover skal vi servere varmmat. Vi skal gå sammen med Småtroll og ta med oss to-åringene. De skal ha en egen gruppe der vi skal ha felleslek med hverandre og vi skal lage mat til begge avdelingene.

Vi skal fortsette å ha om tema «meg selv». Barna skal få rom og tid til å utforske den nye hverdagen i trygge omgivelser der vi har forutsigbare rutiner som må bygges opp litt etter litt. Vi skal også ha om tema høst der barna får se litt nærmere på høstens farger og de får kjenne på høstens kalde vær. Vi kommer til å gå på turer, samt å leke i barnehagens uteområde. Fargene som vi skal bruke er rødt, gult og brunt. Vi trekker høstens farger inn i de forskjellige aktivitetene vi gjør på avdelingen.

Allerede i november er det første søndag i advent. Hver mandag skal vi ha fellessamlinger sammen med de andre avdelingene. Vi skal komme i gang med juleforberedelser sammen med barna.

Dagene på Maurstua

Vi skal dele barna inn i små grupper der barna får utforske sammen med lyttende og engasjerte voksne. Vi kommer til å ha fokus på det som barna er interessert i. Barn i ett og to -års alderen er som kjent egosentriske, og er opptatt av seg selv og egne prosjekter. De fokuserer på seg og sitt, men de er allikevel interessert i hverandre, der barna leker parallelt slik at de observerer fra avstand hva de andre gjør. Barna er også interessert i å ta og føle på forskjellig materiale. Vi legger derfor opp til at barna får leke med både myke og harde leker, maling og playdoh blant annet. Barna skal få bruke sansene sine og få kjenne og føle på ulikt materiale. Vi kommer både til å dele gruppen i fire og i to. Gruppene er rød, blå, gul og grønn. Rød og blå samarbeider, og gul og grønn samarbeider.

I rammeplanen står det: *«Barnehagen skal i samarbeid med foreldrene legge til rette for at barnet kan få en trygg og god start i barnehagen. Barnehagen skal tilpasse rutiner og organisere tid og rom slik at barnet får tid til å bli kjent, etablere relasjoner og knytte seg til personalet og til andre barn. Når barnet begynner i barnehagen, skal personalet sørge for tett oppfølging den første tiden slik at barnet kan oppleve tilhørighet og trygghet til å leke, utforske og lære.»*

Alle barn er forskjellige, og noen trenger mer tid til å bli trygg enn andre. Dette skal vi på Maurstua legge til rette for, og vi skal ha et tett samarbeid med dere som foreldre.

Månedens fortelling: Lese bøker sammen med barna.

Månedens sang: Kjente barnesanger, julesanger

Månedens nøkkelord

* *Meg selv*
* *Barnehage*
* *Mat*
* *Høst*
* *Jul*

Viktige datoer i november

* *Planleggingsdager 17. og 18. november. Da er barnehagen stengt.*
* *Det skal være foreldresamtaler i løpet av november.*
* *Studentene kommer til oss mandag 7.november.*